b'\n_START_ARTICLE_\nUnirea (ziar)\n_START_PARAGRAPH_\nUnirea a fost un ziar care a ap\xc4\x83rut la Blaj \xc3\xaencep\xc3\xa2nd cu anul 1891, ca publica\xc8\x9bie a Bisericii Rom\xc3\xa2ne Unite cu Roma. Primul director al ziarului a fost profesorul Vasile Hossu, care devenit ulterior episcop de Gherla. Din comitetul de redac\xc8\x9bie au f\xc4\x83cut parte profesorii Alexandru Grama \xc8\x99i Victor Smighelschi, respectiv academicianul Augustin Bunea._NEWLINE_\xc3\x8en Unirea a debutat scriitorul Ion Ag\xc3\xa2rbiceanu \xc3\xaen anul 1899. Ziarul a publicat constant versuri ale poe\xc8\x9bilor Lucian Blaga, Octavian Goga \xc8\x99i Teodor Mur\xc4\x83\xc8\x99anu._NEWLINE_Imediat dup\xc4\x83 1919 director al ziarului a fost preotul Alexandru Ciura. \xc3\x8entre 1922-1930 director al ziarului a fost Alexandru Rusu, care a devenit ulterior episcop de Maramure\xc8\x99, mort \xc3\xaen \xc3\xaenchisoarea din Gherla \xc3\xaen anul 1963._NEWLINE_Ziarul a fost desfiin\xc8\x9bat de autorit\xc4\x83\xc8\x9bile comuniste \xc3\xaen martie 1945. Un ziar cu acela\xc8\x99i titlu a fost \xc3\xaenfiin\xc8\x9bat de comuni\xc8\x99ti la Alba Iulia \xc3\xaen anul 1967, ca \xe2\x80\x9eorgan al comitetului jude\xc8\x9bean Alba al PCR.\xe2\x80\x9d'